ananddey/assamese-wiki-corpus huggingface dataset:
ভিমেশ্বৰ শিৱ ধাম

ভিমেশ্বৰ দ্বাদশ জ্যোতিৰ্লিংগ শিৱ ধাম (ইংৰাজী: Bhimeswar Dwadas Jyotirlinga Dham) হৈছে গুৱাহাটীৰ পামহীৰ ওচৰৰ ডাকিনী পাহাৰ বা ডাইনী পাহাৰত (ডাইনী বাম) অৱস্থিত এখন জ্যোতিৰ্লিংগ ধাম। এই ধাম দীপৰ বিলৰ দাঁতিৰ পাহাৰীয়া অঞ্চলত অৱস্থিত। পৌৰাণিক আখ্যান মতে ইয়াতে ভগৱান মহাদেৱে ভীমাসুৰ নামৰ দৈত্য এজনক নিধন কৰিবলৈ অৱতাৰ ধাৰণ কৰিছিল।

ডাকিনী পাহাৰৰ অৱস্থান এটি বিতৰ্কৰ বিষয়। শিৱ পুৰাণ আৰু কৌটি ৰুদ্ৰ সংহিতা মতে ভিমাশঙ্কৰ (বা ভিমেশ্বৰ) ডাকিনী পাহাৰত অৱস্থিত। সেয়ে ভক্তসকলে পামহীৰ এই ধামকে দ্বাদশ জ্যোতিলিংগ ৰূপে বিশ্বাস কৰে। বহুলোকে পুণা চহৰৰ ওচৰৰ ভিমাশঙ্কৰ ধামকো দ্বাদশ জ্যোতিলিংগ ৰূপে আৰাধনা কৰে।

এই ধামত কোনো মন্দিৰ দেখিবলৈ পোৱা নাযায়। বৰঞ্চ ইয়াত এটি শিৱলিংগ আৰু সেই শিৱলিংগৰ দাঁতিৰে বৈ থকা এটি পাহাৰীয়া নিজৰা দেখিবলৈ পোৱা যায়। এই শিৱলিংগকে ইয়াত আৰাধনা কৰা হয়। এই স্থানৰ প্ৰাকৃতিক সৌন্দৰ্য্য অতি মোহনীয়।

পৌৰাণিক আখ্যান

শিৱ পুৰাণত উল্লেখ থকা মতে, লঙ্কেশ্বৰ ৰাৱণৰ ভায়েক কুম্ভকৰ্ণই পাতলৰ ৰজাৰ পুত্ৰী কাৰ্কতীক বিয়া কৰিব বিচাৰিছিল। ৰাৱণে পাতাল পতি আৰু কুম্ভকৰ্ণক ৰামৰ বিৰুদ্ধে যুদ্ধত আমন্ত্ৰণ জনায়। কিন্তু কুম্ভকৰ্ণই যেতিয়ালৈ ৰাৱণে তেওঁক কাৰ্কতীৰ সৈতে বিবাহত সন্মতি প্ৰদান নকৰে, তেতিয়ালৈকে যুদ্ধত যাবলৈ অসন্মত হয়। পিছত নাৰদ মুনিৰ উপদেশত ৰাৱণে এই বিবাহলৈ সন্মতি প্ৰদান কৰে। বিয়াৰ পিছত কাৰ্কতীক এৰি কুম্ভকৰ্ণ যুদ্ধলৈ ৰাওনা হয়। যুদ্ধত কুম্ভকৰ্ণৰ মৃত্যুৰ পিছত কাৰ্কতীয়ে কুম্ভকৰ্ণৰ পুত্ৰক জন্ম দিয়ে আৰু এই পুত্ৰই ভিমাসুৰ নামেৰে পৰিচয় লাভ কৰে। পিছলৈ ভিমাসুৰে ভগৱান ব্ৰহ্মাক তপস্যা কৰে আৰু তেওঁৰপৰা বৰদান লাভ কৰে। বৰদান লাভ কৰি ভিমাসুৰে ভগৱান বিষ্ণুক প্ৰত্যাহ্বান জনায় আৰু যুদ্ধলৈ আমন্ত্ৰণ কৰে। বিষ্ণুই এই প্ৰত্যাহ্বানৰ প্ৰতি সঁহাৰি জনায় আৰু ভিমাসুৰৰ সৈতে যুদ্ধ কৰে। ব্ৰহ্মাৰ বৰদানৰ মূল্য ৰাখিবলৈ এই যুদ্ধত বিষ্ণুয়ে পৰাজয বৰণ কৰে। ইয়াৰে পিছত ভিমাসুৰ অহংকাৰী হৈ পৰে আৰু বিভিন্ন ৰজাক বশ আৰু বন্দী কৰা আৰম্ভ কৰে। ভিমাসুৰে কামৰূপৰ ৰজা প্ৰিয়ধৰ্মনক (কামৰূপেশ্বৰ)পৰাজিত কৰি তেওঁক আৰু তেওঁৰ পত্নী দক্ষিণাদেৱীক কাৰাৰুদ্ধ কৰি ৰাখিছিল।

প্ৰিয়ধৰ্মন আৰু তেওঁৰ পত্নী শিৱভক্ত আছিল আৰু তেওঁলোকে কাৰাগাৰতো শিৱৰ আৰাধনা কৰিছিল। ভিমাসুৰে তেওঁলোকৰ আৰাধনাত আঘাত জন্মাবলৈ সৈনিক পঠিয়াইছিল; কিন্তু শিৱৰ ক্ৰোধত সকলো ভস্ম হৈছিল। সেয়ে ভিমাসুৰে প্ৰিয়ধৰ্মনক নিধন কৰিব বিচাৰিছিল। ভিমাসুৰে আৰাধনাত মগ্ন প্ৰিয়ধৰ্মনক আক্ৰমণ কৰে, কিন্তু তেওঁৰ তৰোৱালে গৈ প্ৰিয়ধৰ্মনে আৰাধনা কৰা শিৱলিংগত আঘাত হানে। লগেলগে ভগৱান শিৱৰ ভিমাশঙ্কৰ ৰূপৰ আৱিৰ্ভাব ঘটে আৰু তেওঁ ভিমাসুৰক বধ কৰে। শিৱৰ শৰীৰৰ ঘামেৰে এটি নদীৰ সৃষ্টি হয় আৰু ভক্তসকলে বৰ্তমান এই ধামত বৈ থকা নিজৰাটোক সেই একেটা নদী বুলি বিশ্বাস কৰে। এই ঘটনাৰ পিছত, যি ঠাইত ৰজা কামৰূপেশ্বৰে শিৱৰ আৰাধনা কৰিছিল, সেই ঠাই ভিমেশ্বৰ নামেৰে পৰিচিত হ'ল। দেৱতা আৰু ভক্ত সকলৰ অনুৰোধত ভগৱান শিৱই এই স্থানত ভিমাশঙ্কৰ নামেৰে বিৰাজ কৰিবলৈ সন্মত হয়। তেতিয়াৰে পৰা এই ধাম জ্যোতিলিংগ ৰূপে পূজিত হৈ আহিছে।

যাতায়ত

এই ধাম গুৱাহাটী মহানগৰৰ মাজমজিয়াৰ পৰা ১৩ কিমি দূৰত অৱস্থিত। ভিমেশ্বৰ ধামলৈ যাবলৈ গুৱাহাটীৰ ৩৭ নং ৰাষ্টীয় ঘাইপথৰ পৰা পামহীৰ পিনে যাব লাগে। গুৱাহাটী ৰাজ্য তথা দেশৰ আন অঞ্চলৰ সৈতে পথ, ৰে'ল আৰু বিমান যাতায়তৰে সুসংলগ্ন।

ছবি-ভঁৰাল

তথ্য সংগ্ৰহ

শ্ৰেণী: গুৱাহাটী
শ্ৰেণী:হিন্দুধৰ্মৰ মঠ-মন্দিৰ
জোচেফিন কুলিয়া

জোচেফিন কুলিয়া কেনিয়াৰ এগৰাকী মহিলা অধিকাৰ অভিযানকাৰী। তেওঁক শিশু অৱস্থাত যৌনাংগ বিকৃতিকৰণ আৰু বলপূৰ্বক বিবাহৰ পৰা উদ্ধাৰ কৰা হৈছিল৷ তেতিয়া তেওঁ ছানবুৰু গাৰ্লছ ফাউণ্ডেশ্যন গঠন কৰিছিল৷ যি ১০০০ৰো অধিক ছোৱালীক একেধৰণৰ প্ৰথাৰ পৰা ৰক্ষা কৰিছে। ২০১১ চনত কেনিয়াত থকা আমেৰিকাৰ ৰাষ্ট্ৰদূত মাইকেল ৰেনেবাৰ্গাৰে কুলেয়াক "অগোৱা নায়িকা" হিচাপে স্বীকৃতি দিছিল।

নাৰ্ছ হিচাপে স্নাতক ডিগ্ৰী লাভ কৰাৰ পিছত কুলিয়াই এজন ব্যৱসায়ীৰ সৈতে এৰেঞ্জেদ বিবাহত বহিবলৈ অস্বীকাৰ কৰে। ২০০৮ চনত কুলেয়াই ছাম্বুৰু, লাইকিপিয়া আৰু ইছিঅ'লোৰ পৰা আন ছোৱালীক উদ্ধাৰ কৰাত সহায় কৰিবলৈ ধন লাভ কৰে। কুলেয়াই আৰক্ষী আৰু ছাম্বুৰু পশ্চিমৰ সাংসদ চিমিয়ন লেছৰিমাৰ পত্নীৰ সৈতে কাম কৰে। তেওঁ তথ্যদাতাৰ এটা নেটৱৰ্কৰ ওপৰত নিৰ্ভৰ কৰি তেওঁলোকক জনায় যে কেতিয়া অবৈধ কাৰ্য সংঘটিত হৈছে। ইয়াৰ উপৰিও তেওঁ অবৈধ কাৰ্য্যৰ বিষয়ে সজাগতা সৃষ্টি আৰু তেওঁৰ ফাউণ্ডেশ্যনৰ বিষয়ে মানুহক অৱগত কৰিবলৈ ৰেডিঅ' অনুষ্ঠান আয়োজন কৰে। ২০১৬ চনৰ শেষলৈকে তেওঁ ১০০০ৰো অধিক ছোৱালীক এফজিএম আৰু বলপূৰ্বক বিবাহৰ পৰা ৰক্ষা কৰা বুলি কোৱা হয়।

কিছুমান ৰাজনীতিবিদ আৰু গীৰ্জাই কুলেয়া আৰু ফাউণ্ডেশ্যনৰ বিৰোধিতা কৰে৷ যিসকলে ভোট বা সদস্য হেৰুৱাৰ ভয় কৰে আৰু সম্প্ৰদায়ৰ প্ৰাচীনসকলৰ পৰা ভাবুকি আৰু অভিশাপৰ সন্মুখীন হৈছে।

তথ্যসূত্ৰ

শ্ৰেণী:কেনিয়াৰ নাৰী অধিকাৰ কৰ্মী
গুৰুমূৰ্তী ভুৱনেশ্বৰী

গুৰুমূৰ্তি ভুৱনেশ্বৰী (জন্ম ১৯৬৫ চন) এগৰাকী ভাৰতীয় বৈদ্যুতিক অভিযন্তা, যাৰ গৱেষণাত শক্তি ইলেক্ট্ৰনিক্স, বৈদ্যুতিক শক্তি ৰূপান্তৰ, আৰু বৈদ্যুতিক মেচিন জড়িত হৈ আছে। তেওঁ মহিন্দ্ৰা বিশ্ববিদ্যালয়ৰ এগৰাকী অধ্যাপিকা।

শিক্ষা আৰু কেৰিয়াৰ

ভুৱনেশ্বৰী মূলতঃ দক্ষিণ ভাৰতৰ, এটা দৰিদ্ৰ পৰিয়ালৰ পাঁচটা সন্তানৰ ভিতৰত সৰু, আৰু তেওঁ ১৯৮৫ চনত আন্না বিশ্ববিদ্যালয়ৰ অভিযান্ত্ৰিক মহাবিদ্যালয় (গুইণ্ডী কেম্পাছ)ৰপৰা অভিযান্ত্ৰিক ডিগ্ৰী লাভ কৰে। স্নাতক অধ্যয়নৰ বাবে আই আই টি মাদ্ৰাজলৈ গৈ ১৯৮৮ চনত স্নাতকোত্তৰ ডিগ্ৰী লাভ কৰি পিছত ১৯৯২ চনত পি এইচ ডি সম্পূৰ্ণ কৰে।

তেওঁ আন্না বিশ্ববিদ্যালয়ত প্ৰবক্তা হিচাপে কাম কৰে, আৰু তাৰ পিছত ১৯৯৩ চনৰপৰা ১৯৯৭ চনলৈকে আমেৰিকাত চিকাগোৰ কমনৱেলথ এডিচনত কাম কৰি তাৰ পিছত ভাৰতলৈ উভতি আহে আৰু ১৯৯৭ চনৰপৰা ২০২১ চনলৈকে আই আই টি দিল্লীত অধ্যাপক হিচাপে শিক্ষা বিভাগত কাম কৰে। ২০২১ চনত মহিন্দ্ৰা বিশ্ববিদ্যালয়ৰ বৰ্তমানৰ পদলৈ গুচি যায়।

স্বীকৃতি

ভুৱনেশ্বৰী ভাৰতীয় ৰাষ্ট্ৰীয় অভিযান্ত্ৰিক একাডেমীৰ সদস্য। ২০১৭ চনৰ ফেলো শ্ৰেণীত তেওঁক "বৰ্ধিত শক্তিৰ মান ৰূপান্তৰক ডিজাইন আৰু বিকাশৰ বাবে অৱদানৰ বাবে" আই ই ই ই ফেলো হিচাপে নিৰ্বাচিত কৰা হয়। ২০১৮ চনত আই ই ই ই পাৱাৰ ইঞ্জিনিয়াৰিং ছ’চাইটিৰ ৱাণ্ডা ৰেডাৰ পাইয়নিয়াৰ ইন পাৱাৰ বঁটা লাভ কৰা দুগৰাকীৰ ভিতৰত তেওঁ অন্যতম।

২০২২ চনত তেওঁ "শক্তিৰ মান উন্নত কৰিবলৈ শক্তি ৰূপান্তৰকসমূহৰ উন্নতিৰ অৱদানৰ বাবে, আৰু শিক্ষাৰ বাবে উন্নত প্ৰযুক্তি ব্যৱহাৰ কৰাত নেতৃত্ব দিয়াৰ বাবে" আমেৰিকাৰ নেচনেল একাডেমী অৱ ইঞ্জিনিয়াৰিঙৰ আন্তঃৰাষ্ট্ৰীয় সদস্য হিচাপে নিৰ্বাচিত হয়।
পিছৰ বছৰত এছিয়ান ছাইন্টিছৰ ১০০ এছিয়ান বিজ্ঞানী বঁটা বিজয়ী হয়।

তথ্যসূত্ৰ

শ্ৰেণী:ভাৰতীয় মহিলা অভিযন্তা
খৈৰাবাৰী গণহত্যা

খৈৰাবাৰী গণহত্যা ১৯৮৩ চনৰ ৭ ফেব্ৰুৱাৰীত অসমৰ সেই সময়ৰ দৰং আৰু বৰ্তমানৰ ওদালগুৰি জিলাৰ খৈৰাবাৰী ৰাজহ চক্ৰ অঞ্চলত সংঘটিত হৈছিল। আনুমানিক ১০০ৰ পৰা ৫০০ অভিবাসী বঙালী উক্ত গণহত্যাৰ বলি হয়। ১৯৮৩ চনৰ ৫ জানুৱাৰীত কেন্দ্ৰীয় চৰকাৰে ১৪, ১৭ আৰু ২০ ফেব্ৰুৱাৰীত বিধানসভা নিৰ্বাচন পাতিব বুলি ঘোষণা কৰে। ভোটাৰ তালিকা সংশোধন নকৰাকৈ নিৰ্বাচন নাপাতিবলৈ আন্দোলনৰ নেতৃবৃন্দই দাবী জনায় আৰু এই নিৰ্বাচন বৰ্জন আৰু প্ৰতিৰোধ কৰিবলৈ ৰাইজক আহ্বান জনায়। নিৰ্বাচন বন্ধ কৰিবলৈ চলোৱা প্ৰচেষ্টাৰ অংশ স্বৰূপে আন্দোলনকাৰীসকলে বঙালী অধ্যুষিত অঞ্চলসমূহৰ যোগাযোগ বিচ্ছিন্ন কৰি দিয়ে; কাৰণ বঙালীসকলক নিৰ্বাচনপন্থী বুলি ধাৰণা কৰা হৈছিল। অভিবাসী বঙালীসকলৰ প্ৰতি অসন্তুষ্টি পুহি ৰখা খিলঞ্জীয়া অসমীয়া গোটবোৰে ইয়াৰ ফলত হোৱা বিচ্ছিন্নতাৰ সুযোগ লৈ ৭ ফেব্ৰুৱাৰীত নিশা খৈৰাবাৰী ৰাজহ চক্ৰৰ অন্তৰ্গত বঙালী গাওঁবোৰ ঘেৰি ধৰি আক্ৰমণ কৰে।

এই গণহত্যাৰ খবৰ দুসপ্তাহলৈকে প্ৰকাশিত হোৱা নাছিল। সাংবাদিক শেখৰ গুপ্তাই তেওঁৰ প্ৰতিবেদনত উল্লেখ কৰা মতে যে এজন শীৰ্ষ অসম আৰক্ষীৰ বিষয়াই জনাইছিল যে গহপুৰত হোৱা অসমীয়া মানুহৰ হত্যাকাণ্ডৰ অতিৰঞ্জিত খবৰত ব্যতিব্যস্ত হৈ থাকিবলগীয়া হোৱাত সময়মতে খৈৰাবাৰী কাণ্ডৰ উপযুক্ত প্ৰতিবিধান লোৱাত আৰক্ষী ব্যৰ্থ হৈছিল। ১৯৮৩ চনত খৈৰাবাৰী অঞ্চলত শ শ হিন্দু বঙালী শৰণাৰ্থীয়ে গোট হিচাপে বাস কৰা গাঁওসমূহৰ চৌপাশে খিলঞ্জীয়া অসমীয়াৰ গাঁও আছিল। বছৰ বছৰ জুৰি এই অভিবাসী মানুহখিনিৰ প্ৰতি স্থানীয় খিলঞ্জীয়া লোকসকলৰ মাজত অসন্তুষ্টিয়ে গা কৰি উঠিছিল। ভাৰতীয় আৰক্ষী সেৱাৰ বিষয়া ই.এম. ৰামমোহনৰ মতে এশতকৈও অধিক অভিবাসী বঙালী শৰণাৰ্থীক হত্যা কৰা হয়। ৰামকৃষ্ণ মিছনে আশ্ৰয় শিৱিৰত শৰণাৰ্থীসকলৰ সাহায্যৰ কামৰ তদাৰকী কৰিছিল।

পৰৱৰ্তী পৰ্যায়

এই গণহত্যাৰ পিছত ৰাষ্ট্ৰীয় স্বয়ংসেৱক সংঘৰ কে.এচ. সুদৰ্শন আৰু অন্যান্য নেতাসকলে কিয় অভিবাসী বঙালী হিন্দুসকলক কিয় খিলঞ্জীয়া অসমীয়া সম্প্ৰদায়ে হত্যা কৰিছিল, এই বিষয়ে সাংবাদিক গুপ্তাৰ পৰা জানিব বিচাৰিছিল। আৰ.এচ.এচ.ৰ নেতৃবৃন্দই বঙালী হিন্দুসকলক "অসুৰক্ষিত" বুলি গণ্য কৰিছিল আৰু একেই ধৰ্মৰ এটা জনগোষ্ঠীক অসমীয়াসকলে হত্যা কৰিব বুলি আশা কৰা নাছিল। গুপ্তাই গণহত্যাৰ আঁৰত থকা জাতিগত আৰু ভাষিক ত্ৰুটিবোৰ বৰ্ণনা কৰিছিল, যিবোৰ ইমানে গভীৰ আছিল যে আক্ৰমণকাৰীসকলে হিন্দু বা মুছলমান বুলি কোনো পাৰ্থক্য ৰখা নাছিল। হিন্দুৱে হওক বা মুছলমানে হওক, বাংলাভাষী অনুপ্ৰবেশকাৰীসকলে অসমৰ খিলঞ্জীয়া জনজীৱনৰ প্ৰতি যি ভাবুকি কঢ়িয়াই আনিছিল, ই আছিল প্ৰকৃততে তাৰ প্ৰতিক্ৰিয়া। ৰঙিয়া বিধানসভা সমষ্টিৰ তদানিন্তন বিধায়ক ভবেশ কলিতাই এই গণহত্যাৰ কথা স্বীকাৰ কৰে আৰু ভুক্তভোগী পৰিয়ালে ক্ষতিপূৰণ লাভ কৰিব বুলি আশ্বাস দিয়ে।

তথ্য উৎস

শ্ৰেণী:স্বাধীনোত্তৰ অসম
শ্ৰেণী:ভাৰতৰ ৰাজনৈতিক-সাম্প্ৰদায়িক হিংসাত্মক ঘটনা
শ্ৰেণী:নৰসংহাৰ
কিৰণ শংকৰ

কিৰণ শংকৰ অসমৰ এগৰাকী চিত্ৰশিল্পী আৰু সামজিক-সাংস্কৃতিক কৰ্মী আছিল। বিষ্ণু ৰাভা, ভূপেন হাজৰিকা আদি স্বনামধন্য ব্যক্তিৰ সান্নিধ্য লাভ কৰা বিজ্ঞানমনস্ক কিৰণ শংকৰে মানৱ জাতিৰ কল্যাণৰ বাবে মৰণোত্তৰভাৱে নেত্ৰদান আৰু দেহদান কৰি গৈছে। তেওঁ চিপিআই(এম) দলৰ এগৰাকী সদস্য আছিল। অসম চৰকাৰৰ “শিল্পী পেন্সন’’ লাভ কৰা শিল্পীগৰাকীয়ে “প্ৰণৱ বৰুৱা বঁটা’’ লাভ কৰিছিল। তেওঁৰ ২০ আগষ্ট ২০২৩ তাৰিখে তেওঁৰ মৃত্যু হয়।

জন্ম আৰু শিক্ষা

কিৰণ শংকৰৰ জন্ম হয় ২৫ নৱেম্বৰ ১৯৪৯ চনত, নগাঁও জিলাৰ শালনাৰ চীমনাবস্তিত। চীমনাবস্তি প্ৰাথমিক বিদ্যালয়ত তেওঁ আনুষ্ঠানিক শিক্ষাৰ পাতনি মেলে। তাৰপিছত নগাঁও বেংগলী বয়জ হাইস্কুলত শিক্ষাগ্ৰহণ কৰি নগাঁও মহাবিদ্যালয়ত নামভৰ্তি কৰে। চিত্ৰকলাৰ প্ৰতি বাল্যকালৰেপৰা আগ্ৰহ আৰু দক্ষতা দেখি পিতৃয়ে তেওঁক কলকাতাৰ শান্তি নিকেতনত নাম লগাই দিবলৈ যো-জা কৰোঁতেই পিতৃ বিয়োগ হোৱাত সেই যাত্ৰা সফল নহ’ল।কিৰণ শংকৰৰ পিতৃ কৰুণাময় ৰায় তেওঁৰ পত্নীৰ নাম মীনা পাল৷ আৰু পিছলৈ তেওঁ এই বিদ্যালয়ৰ অধ্যক্ষ হয়। চিত্ৰশিল্পী হোৱাৰ লগতে তেওঁ এগৰাকী চলচ্চিত্ৰ সমালোচকো আছিল। সমাজৰ অন্ধবিশ্বাস-কুসংস্কাৰ নিৰ্মূল কৰিবলৈ তেওঁ সদায় চেষ্টা কৰিছিল।
দীৰ্ঘদিন কৰ্কট ৰোগত আক্ৰান্ত কিৰণ শংকৰৰ গুৱাহাটীৰ শিলপুখুৰীৰ নিজা বাসভৱনত ২০ আগষ্ট ২০২৩ চনত মৃত্যু হয়।

সন্মান

তেওঁ অসম চৰকাৰৰ “শিল্পী পেন্সন’’ লাভ কৰাৰ উপৰি ২০২২ চনত শিল্পী “প্ৰণৱ বৰুৱা বঁটা’’ লাভ কৰিছিল।

কিৰণ শংকৰৰ উক্তি

“জীৱনৰ স্বৰূপক বিচাৰি পোৱাৰ উদ্দেশ্যেৰে মিচিং লিংকে মোক মোৰ এৰি অহা দিনবোৰলৈ ওভতাই লৈ যাব খুজিছে। মোৰ আজিৰ ময়ে মোৰ অতীতৰ মইক চাবলৈ লৈছোঁ। আজিৰ মই সংস্কাৰমুক্ত চিন্তাত বিশ্বাসী, মনুষ্যত্ব অৰ্জনৰ বাবে কোনো ভৌগোলিক সীমা নামানো, সাম্প্ৰদায়িকতাক ঘিণ কৰোঁ। মোৰ এই বিশ্বাসৰ ভেটি প্ৰস্তুত হৈছিল শৈশৱৰ এক মুক্ত পৰিৱেশত। মোৰ গৰ্ভধাৰিণী মা আছিল বৃটিছ সাম্ৰাজ্যবাদী শক্তিৰ বিৰুদ্ধে যুঁজ দিয়া স্বাধীনতা সংগ্ৰামী, যাৰ স্কুলীয়া শিক্ষা অসমীয়া মাধ্যমত। অসমীয়া, বাংলাৰ উপৰি কাৰ্বি আৰু বাগানীয়া ভাষা সলসলীয়াকৈ ক’ব পৰা মোৰ দেউতা ‘জিনিস নয় মানুষকে আৰো বেশী কৰে ভালোবাসো’ জীৱনাদৰ্শত বিশ্বাসী আছিল। এনে পৰিৱেশত জন্ম লৈ মোৰ মাতৃভাষা হৈ গ’ল দুটা। যিগৰাকী মাতৃৰ গৰ্ভৰপৰা মোৰ জন্ম হ’ল, ঘটনাচক্ৰত তেওঁ বঙালী। ঘটনাচক্ৰত ক’লোঁ এই কাৰণতে যে মোৰ মাৰ যেতিয়া প্ৰসৱযন্ত্ৰণা হৈছিল, ঠিক সেই সময়তে এই পৃথিৱীৰ বহু মাতৃৰো প্ৰসৱযন্ত্ৰণা হৈছিল। ঘটনাচক্ৰত মোৰ জন্ম হৈ গ’ল এগৰাকী বঙালী মাতৃৰ গৰ্ভৰপৰা আৰু মোৰ মাতৃভাষা হৈ গ’ল বাংলা। এই পৃথিৱীত মোৰ প্ৰথম মাটি, মোৰ ওপজা ঠাই, মোৰ মাতৃভূমিৰ কোলাত বহি যিটো ভাষাত মোৰ প্ৰথম বৰ্ণ পৰিচয় হ’ল, সেই ভাষা অসমীয়া। বহুতৰপৰা মই এইক্ষেত্ৰত বেলেগ- মোৰ মাতৃভাষা দুটা আৰু তাৰ বাবে মই গৰ্ব অনুভৱ কৰোঁ। মজাৰ কথা, মোৰ আৰু এটা ভাষা আছে, মই যিটো মাধ্যমত কাম কৰোঁ, ভাব প্ৰকাশ কৰোঁ তাৰ ভাষ্য- ভিজুৱেল লেংগুৱেজ, এটা আন্তৰ্জাতিক ভাষা। মই এইকেইটা ভাষাতেই ভাবো, ভাব প্ৰকাশ কৰোঁ, সপোন দেখোঁ, গান গুণগুণাওঁ।”

তথ্যসূত্ৰ

শ্ৰেণী:চিত্ৰশিল্পী
শ্ৰেণী:মৃত ব্যক্তি
শ্ৰেণী:অসমৰ ব্যক্তি
কলাখাৰ

কলাখাৰ বা খাৰ হ’ল কলৰ বাকলি অথবা মূঢ়া শুকুৱাই পুৰিলে ওলোৱা ছাইত পানী দি থৈ পিছত তাৰ পৰা নিগৰি ওলোৱা খাৰ-পানী। সাধাৰণতে ভীমকল গছৰ পটুৱা ছিৰলা-ছিৰিলিকৈ ফালি ৰ’দত শুকুৱাই, জুইত পুৰি, তাৰ ছাইৰ পৰা কলাখাৰ তৈয়াৰ কৰা হয়। কেতিয়াবা কলৰ গছ অংশও (পাত, পটুৱা আৰু কলগছৰ মাজৰ ডিলা অংশও) ৰ’দত শুকুৱাই পুৰি কলাখাৰ প্ৰস্তুত কৰা হয়।

খাদ্য হিচাপে

কলাখাৰ এক ঔষধৰ দৰে খাদ্যত ব্যৱহাৰ কৰা হয়। অসমৰ লোকে ব্যৱহাৰ কৰা বিভিন্ন খাৰৰ ভিতৰত ভীমকলৰ বাকলি, পটুৱা বা আলু অংশ শুকুৱাই পুৰি উলিওৱা ছাইৰ পৰা তৈয়াৰ কৰি উলিওৱা আৰু খাবৰ বাবে ব্যৱহাৰ কৰা খাৰবিধেই হ'ল কলাখাৰ। ছাইখিনি পানীত তিয়াই থোৱাৰ পাছত যিখিনি ৰঙচুৱা পানী ওলায়— তাক খাৰণি বোলে। ধান-খেৰৰ পৰা উলিওৱা খাৰণি সাধাৰণতে কাপোৰ, চুলি, বাচন আদি ধুবৰ বাবে ব্যৱহাৰ কৰা হৈছিল৷ খাবৰ বাবে ভীমকলৰ বাকলি, মধুনাৰ পৰা তৈয়াৰ কৰা খাৰণি ব্যৱহাৰ কৰা হয়। অতীতকালৰ অসমত নিমখৰ সলনি আঞ্জাত খাৰ দি খাইছিল কোনো কোনো অঞ্চলত মৃতকৰ সকামত দিয়া ভোজত খাৰ-মাছ ৰন্ধাটো মাংগলিক নিয়মৰ ভিতৰতে পৰে। আগৰ দিনত লোণ সততে পোৱা নগৈছিল বাবে লোণৰ মূল্য বহুত বেছি আছিল। তেতিয়া সাধাৰণ মানুহে লোণৰ সলনি খাৰণি ব্যৱহাৰ কৰিছিল। খাৰে অম্লক প্ৰশমিত কৰে বাবে অম্লশূল ৰোগত খাৰণি দি ৰন্ধা খাদ্য উপকাৰী। খাৰণি দি ৰন্ধা খাদ্যত হালধি দিলে ৰঙচুৱা বা মুগা বৰণৰ হয়। সেয়ে খাৰণি দি ৰন্ধা খাদ্যত হালধি সাধাৰণতে নিদিয়ে।

প্ৰবাদ

অসমীয়াসকলক খাৰখোৱা অসমীয়া বুলি কোৱা হয়। অতীতত অসমীয়াসকলৰ ভিতৰত বিশেষকৈ অনাৰ্যসকলে নিমখৰ সলনি খাবৰ বাবে তৈয়াৰ কৰা আঞ্জাত খাৰ দি খাইছিল, তেনেকৈয়ে অসমীয়া সমাজত খাৰ এক খাদ্যজাত সামগ্ৰী হিচাপে জনপ্ৰিয় হৈ উঠে আৰু এই অভ্যাসেই অসমীয়া সকলক “খাৰখোৱা অসমীয়া”ত পৰিণত কৰে।

উপকাৰ-অপকাৰ

কল পুৰি প্ৰস্তুত কৰা প্ৰতি ১০০ গ্ৰাম ছাইত থাকে— ফছফ’ৰাছ ৩৩ মিলিগ্ৰাম, প’টাছিয়াম ২৫৫ মিলিগ্ৰাম, মেগনেছিয়াম ২৭ মিলিগ্ৰাম, ছ’ডিয়াম ৫১ মিলিগ্ৰাম আৰু কেলছিয়াম ৬.৬ মিলিগ্ৰাম।
কলত থকা প’টাছিয়াম নামৰ উপাদানবিধ শৰীৰৰ বাবে অতি লাগতিয়াল খনিজ তত্ত্ব। মানুহৰ শৰীৰক দৈনিক প্ৰায় ১০০ মিলিগ্ৰাম প’টাছিয়ামৰ প্ৰয়োজন হয়। কলাখাৰ ইয়াৰ বাবে এক ফলপ্ৰসূ উৎস হ'ব পাৰে।
প’টাছিয়ামে শৰীৰক উচ্চ ৰক্তচাপ আৰু ষ্ট্ৰ’ক হোৱাৰ পৰা সুৰক্ষা দিয়ে।
কিডনীত পাথৰ হোৱা প্ৰতিৰোধ কৰে আৰু হাড়ৰ ঘনত্ব বজাই ৰখাত সহায় কৰে।
কলৰ ছাইৰ পৰা উৎকৃষ্ট অ’ৰ্গেনিক বা জৈৱিক সাৰ উৎপাদন কৰা হয়।
কলৰ ছাইৰ পৰা চাবোন বা অন্য ডিটাৰজেণ্ট তৈয়াৰ কৰা হয়।
চীন, জাপান আৰু আমেৰিকাৰ দৰে উন্নত দেশত হোৱা গৱেষণা অনুসৰি মাতৃৰ গৰ্ভাৱস্থাত খাৰ বা খাৰুৱা পানীৰ প্ৰয়োজনীয়তা আছে।
খাৰে গৰ্ভাৱস্থাত দেখা দিয়া মৰ্ণিং ছিকনেছ আঁতৰ কৰে।
খাৰ খোৱা মহিলাৰ প্ৰসৱ সহজে হয়।
খাৰ খোৱা মহিলাৰ যথেষ্ট মাতৃদুগ্ধ উৎপন্ন হয়।
নৱজাতকৰ জণ্ডীচৰ সম্ভাৱনা হ্ৰাস পায়।
খাদ্য হিচাপে ই পেটৰ অম্ল বা এচিডিটীৰ উপশম ঘটায়। অন্যান্য খাদ্যৰ প্ৰতি ৰুচি বঢ়ায়। আভোক আঁতৰায়। খাদ্য সহজে হজম কৰায়।

বিভিন্ন উপকাৰিতাসমূহৰ ভিতৰত কলাখাৰৰ কিছুমান বিশেষ অপকাৰিতা হ’ল :
খাদ্যত অতিমাত্ৰা কলাখাৰ ব্যৱহাৰ কৰিলে ই খাদ্যৰ সোৱাদ নষ্ট কৰাৰ লগতে পুষ্টিগুণো কিছু পৰিমাণে নাশ কৰে৷
কেঞ্চাৰৰ ৰিস্ক আৰু ভাৰতীয় খাদ্যৰ ওপৰত হোৱা আলোচনাত কেইজনমান বিশেষজ্ঞই কলাখাৰ দৈনিক ব্যৱহাৰ কৰিলে খাদ্যনলীৰ কৰ্কট ৰোগ হোৱাৰ সম্ভাৱনা বৃদ্ধি পায় বুলি আশংকা প্ৰকাশ কৰিছে।

চিত্ৰসম্ভাৰ

তথ্যসূত্ৰ

শ্ৰেণী:অসমৰ খাদ্য
প্ৰতিভা ৰায়

ড৹ প্ৰতিভা ৰায়(ইংৰাজী: Dr.Pratibha Ray;) এগৰাকী ভাৰতীয় সাহিত্যিক আৰু শিক্ষাবিদ। ২০১১ বৰ্ষত তেওঁক ভাৰতীয় সাহিত্যৰ সৰ্বোচ্চ সন্মান জ্ঞানপীঠ বঁটাৰে সন্মানিত কৰা হয়। প্ৰতিভা ৰায়ৰ জন্ম হয় ১৯৪৩ চনৰ ২১ জানুৱাৰীত উৰিষ্যাৰ অবিভক্ত কটক জিলাত(বৰ্তমানৰ জগতসিঙপুৰ জিলা)। বালিকুডা অঞ্চলৰ এখন অত্যন্ত ভিতৰুৱা গাঁও আলাবোলত জন্মগ্ৰহণ কৰা প্ৰতিভা ৰয় সন্মানীয় মূৰ্তিদেৱী বঁটা লাভ কৰা প্ৰথমগৰাকী মহিলা সাহিত্যিক। ১৯৯১ চনত তেওঁ এই বঁটা লাভ কৰে।

উদ্ধৃতি

জীৱনত চকুপানীৰো মূল্য আছে আৰু অশ্ৰুমোচনৰো এক সুকীয়া সৌন্দৰ্য আছে। ঠিক তেনেকৈ দুখৰো মূল্য আছে - কাৰণ দুখৰ পিছত সুখ হয়। যি হ'ব লগা থাকে সেয়াতো হ'বই। সেয়ে সুখৰ সময়ত আনন্দ উপভোগ নকৰি দুখৰ কল্পনাত আগতীয়াকৈ কন্দাৰ কিবা অৰ্থ আছেনে?
নিজৰ একো লাভ নহ'লেও কিছুমান মানুহে আনক দুখ দি ভাল পায়।
সুন্দৰ বস্তুৰ ফালে প্ৰত্যেক মানুহেই আকৃষ্ট হয়। নিজৰ কৰি পোৱাৰ স্বপ্ন জাগে। উচিত পথেৰে নাপালে অন্যায় পথেৰে হ'লেও মানুহে লাভ কৰা চেষ্টা কৰে।লোভাতুৰ মানুহে তেতিয়া বুজি নাপায় সেই সুন্দৰ বস্তু পোৱাৰ শক্তি বা যোগ্যতা আছে নে নাই? সমগ্ৰ চেষ্টা বিফল হ'লে দুখ পায়।
মানুহে যেতিয়া নিজৰ ওপৰতে আস্থা হেৰুৱায় তেতিয়া এনেয়ে এটা বিকল্প পথ বিচাৰি লয়। যন্ত্ৰণামুক্ত হ'বৰ বাবে নিজকে প্ৰতাৰণা কৰে।
পৃথিৱীত মানুহেই একমাত্ৰ ভৱিষ্যৎ আৰু মৃত্যু সচেতন জীৱ। সেয়ে মানুহক ভয় আৰু দুঃচিন্তাই লগ এৰা নিদিয়ে। মানুহে ভৱিষ্যতৰ সপোন দেখে। কল্পনাৰ জগতত নিজকে এৰি দিয়ে। সেয়ে সপোনক বাস্তৱক ৰূপ দিব নোৱাৰিলে দুখ ভোগ কৰে।

মন্তব্য

উৎস

বাহ্যিক সংযোগ

শ্ৰেণী:ভাৰতৰ ব্যক্তি
শ্ৰেণী:ভাৰতীয় সাহিত্যিক
শ্ৰেণী:ভাৰতীয় শিক্ষাবিদ
শ্ৰেণী:ওড়িয়া ভাষাৰ সাহিত্য অকাডেমি বঁটা বিজয়ী
শ্ৰেণী:জ্ঞানপীঠ বঁটা বিজয়ী
শ্ৰেণী:পদ্মশ্ৰী বঁটা বিজয়ী
ইতিহাস

]]ৰ (১৮৯২)Historia (Historyৰ ৰূপক)

ইতিহাস ( - historia, অৰ্থ "অনুসন্ধান, বিচাৰ-খোচাৰ কৰি পোৱা জ্ঞান") হৈছে পূৰ্বৰ ঘটনাসমূহৰ তথ্যৰ আৱিষ্কাৰ, সংগ্ৰহ, সংগঠন আৰু উপস্থাপন। ইতিহাস লিখা পদ্ধতি আৱিষ্কাৰ হোৱাৰ পিছৰ সময়ছোৱাকো বুজাব পাৰে। ইতিহাসৰ বিষয়ে লিখা পণ্ডিতসকলক ইতিহাসবিদ বোলা হয়। ই গৱেষণাৰ এক ক্ষেত্ৰ য'ত ঘটনাৱলীৰ ক্ৰম পৰীক্ষা আৰু বিশ্লেষণ কৰা হয় বা কেতিয়াবা বস্তুনিষ্ঠভাৱে সেই ঘটনাৰ কাৰণ আৰু চানেকি ফঁহিয়াই চোৱা হয়। ইতিহাসবিদসকলৰ মাজত ইতিহাসৰ প্ৰকৃতি আৰু উপকাৰিতা লৈ তৰ্ক চলি আহিছে। ইয়াৰ ভিতৰত বিষয়টোৰ অধ্যয়ন তাৰ মাজতে সীমাবদ্ধ কৰি ৰখা আৰু বৰ্তমানৰ সমস্যাৰাজীক ইতিহাসমূলক দৃষ্টিকোণৰ পৰা চোৱাও আছে। একো বাহ্যিক উৎসৰে সমৰ্থিত নোহোৱা কোনো সংস্কৃতিত প্ৰচলিত কাহিনীক সাধাৰণতে ইতিহাসৰ নাম দিয়াৰ সলনি সাংস্কৃতিক ঐতিহ্য বুলি শ্ৰেণীবদ্ধ কৰা হয়। লিখিত নমুনা থকাৰ আগৰ ঘটনাক প্ৰাক-ইতিহাস বুলি কোৱা হয়।

পশ্চিমীয়া সংস্কৃতিত খ্ৰীষ্টপূৰ্ব পঞ্চম শতিকাৰ গ্ৰীক ইতিহাসবিদ হিৰ'ড'টাছক "ইতিহাসৰ জনক" বুলি অভিহিত কৰা হয়। তেওঁ সমসাময়িক থুচিডাইডিছৰ সৈতে ইতিহাসৰ আধুনিক অধ্যয়নৰ ভেঁটি গঢ়ি তুলিছিল। বিশ্বৰ আন ঠাইৰ ইতিহাসমূলক পৰম্পৰাসমূহ আৰু তেওঁলোকৰ প্ৰভাৱ ইতিহাসৰ প্ৰকৃতিৰ বিভিন্ন ব্যাখ্যাত সাঙোৰ খাই আছে আৰু সেইবোৰ সদায় সলনি হৈ আছে। ইতিহাসৰ আধুনিক অধ্যয়নৰ বিভিন্ন ভাগ আছে; যেনে- কোনো নিৰ্দিষ্ট অঞ্চলক গুৰুত্ব দিয়া অধ্যয়ন, কোনো নিৰ্দিষ্ট বিষয় প্ৰসঙ্গ বিচাৰ কৰা অধ্যয়ন আদি। প্ৰাথমিক অৰু মাধ্যমিক শিক্ষাৰ অংশ হিচাপে বিদ্যালয়সমূহত ইতিহাস পঢ়োৱা হয় আৰু উচ্চ শিক্ষাৰ ক্ষেত্ৰত ইয়াক এটা মূল বিষয়ৰূপে বিবেচনা কৰা হয়।

টোকা

তথ্যসূত্ৰ

*
আছলি বায়ৰাম

আচলি বায়ৰাম (ইংৰাজী: Aslı Bayram; জন্ম: ১ এপ্ৰিল ১৯৮১) এগৰাকী জাৰ্মান অভিনেত্ৰী, লেখিকা আৰু সৌন্দৰ্য প্ৰতিযোগিতাৰ খিতাপ বিজয়ী। তেওঁ তুৰ্কী মূলৰ লোক। ২০১০ চনৰপৰা তেওঁ হেচেনৰ ন্যায় মন্ত্ৰ্যালয়ৰদ্বাৰা অপৰাধ প্ৰতিৰোধৰ ৰাষ্ট্ৰদূত হিচাপে কাৰ্যনিৰ্বাহ কৰি আছে।

জীৱন আৰু কেৰিয়াৰ

বায়ৰামৰ জন্ম পশ্চিম জাৰ্মানীৰ ডামষ্টাড্টত হৈছিল। ১৯৯৪ চনত এজন নব্য-নাজীৰ গুলীত তেওঁৰ পিতৃৰ মৃত্যু হৈছিল আৰু তেওঁৰো বাওঁ হাতত গুলী লাগিছিল।

২০০৫ চনত বায়ৰামে মিছ জাৰ্মানী প্ৰতিযোগিতাত বিজয়ী হৈছিল আৰু বেংককত অনুষ্ঠিত মিছ ইউনিভাৰ্ছ ২০০৫ প্ৰতিযোগিতাত অংশগ্ৰহণ কৰিছিল। তেওঁক তুৰ্কী মূলৰ প্ৰথমগৰাকী মিছ জাৰ্মানী হিচাপে গণ্য কৰা হয়।

বায়ৰামে লছ এঞ্জেলছৰ এৰিক মৰিচ আৰু ভিয়েনাৰ এন মাৰ্টিনৰ ওচৰত অভিনয়ৰ প্ৰশিক্ষণ সম্পূৰ্ণ কৰিছিল।

তেওঁ অভিনয় কৰা প্ৰথমখন আন্তৰ্জাতিক চলচ্চিত্ৰ আছিল পেট্ৰিক চুইজিৰ সৈতে জাম্প! । ইয়াৰ পিছত তেওঁ আমেৰিকাত নিৰ্মিত আৰু ২০০৯ চনৰ বাৰ্লিনেলত প্ৰদৰ্শিত ব্লেক কমেডী "চৰ্ট কাট টু হলিউড"ত এক গুৰুত্বপূৰ্ণ চৰিত্ৰত অভিনয় কৰে।

২০০৭ চনৰ অক্টোবৰ মাহত আচলি বায়ৰামে পোনপ্ৰথমবাৰৰ বাবে পেছাদাৰীভাৱে মঞ্চত অভিনয় কৰে। লাক্সেমবাৰ্গৰ থিয়েটাৰ ডি লা ভিলে ডি'এচত তেওঁৰ একক নাটক অ্যান ফ্ৰাংক: দ্য ডায়েৰীই সমালোচকৰ প্ৰশংসা বুটলিবলৈ সক্ষম হয়। ইয়াৰ পিছত তেওঁ প্ৰাগৰ জাৰ্মান ভাষাৰ থিয়েটাৰ ফেষ্টিভেল আৰু ফ্ৰাংকফৰ্টত অনুষ্ঠিত প্ৰদৰ্শনীলৈ নিমন্ত্ৰণ লাভ কৰে। অ্যান ফ্ৰাংকৰ সম্পৰ্কীয় ভাতৃ বাডী এলিয়াছে আচলি বায়ৰামৰ এই প্ৰকল্পৰ শলাগ লৈছিল।

২০০৮/২০০৯ চনত তেওঁ এই নাটকখনৰ ইংৰাজী সংস্কৰণ লৈ কানাডা আৰু আমেৰিকা ভ্ৰমণ কৰিছিল। অ্যান ফ্ৰাংকৰ ৮০সংখ্যক জন্ম জয়ন্তী উপলক্ষ্যে হলিউডৰ মিউজিয়াম অফ টলাৰেন্সত তিনিটা প্ৰদৰ্শনীৰ সৈতে তেওঁ এই প্ৰকল্পটো সমাপ্ত কৰে। দ্য টাইমছ কাকতে তেওঁৰ এই অভিনয়ক জাৰ্মানীৰ অন্যতম বিশ্বাসযোগ্য আৰু সূক্ষ্ম অভিনয় বুলি অভিহিত কৰিছিল।

২০০৯ চনত তেওঁ ৰেণ্ডম হাউচৰদ্বাৰা প্ৰকাশিত Grenzgängerin - Leben zwischen den Welten নামৰ এখন গ্ৰন্থও ৰচনা কৰে। একে বছৰতে তেওঁ ছুইছ চিনেমা ১৮০° আৰু বছনিয়ান চিনেমা Sevdah za Karimaত অভিনয় কৰে। এই দুয়োখন চিনেমাৰ বাবে তেওঁ ছুইছ-জাৰ্মান আৰু বছনিয়ান ভাষা শিকি লৈছিল।

২০১০ চনৰ ছেপ্টেম্বৰ মাহত তেওঁৰ গ্ৰন্থখনে সৰ্বাধিকসংখ্যক লোকে অংশগ্ৰহণ কৰা ৰাজহুৱা পাঠ ৰিলেৰ বাবে গিনিজ ৱৰ্ল্ড ৰেকৰ্ডত স্থান লাভ কৰে।

আচলি বায়ৰামে বৰ্ণবাদ আৰু বিদেশী বিদ্বেষৰ বিৰুদ্ধে ৰাজহুৱাভাৱে প্ৰচাৰ চলায়। তেওঁ জাৰ্মানীৰ অপৰাধ প্ৰতিৰোধৰ এজন সন্মানীয় ৰাষ্ট্ৰদূত। ২০১১ চনৰপৰা তেওঁ তুৰ্কী টেলিভিছন ধাৰাবাহিক ছিৰাটত মুখ্য চৰিত্ৰত অভিনয় কৰি আহিছে।

পৰৱৰ্তী সময়ত তেওঁ আন্তৰ্জাতিক থ্ৰিলাৰ চলচ্চিত্ৰ বডী কমপ্লিট, ছাংহাই জিপচী আৰু ডাই ৱুচেনৰ্জটিনত অভিনয় কৰে। শেহতীয়াকৈ তেওঁ ডেভিড ফ্ৰেংকেলৰ কমেডী চিনেমা ৱান চাঞ্চত জেমচ কৰ্ডেন আৰু জুলি ৱাল্টাৰ্ছৰ সৈতে অভিনয় কৰিছে।

শিক্ষা

ফ্ৰাংকফৰ্ট আম মেইনৰ মেক্স-বেকমান-স্কুলত আবিটুৰ আৰু ভিয়েনাত এন মাৰ্টিনৰ সৈতে নাটকৰ প্ৰশিক্ষণ।

চলচ্চিত্ৰপঞ্জী

মিছ ইউনিভাৰ্ছ ২০০৫ (তথ্যচিত্ৰ, ২০০৫)
বেজানি'ন কাদিনলাৰি (২০০৬)
জাম্প! (২০০৬)

তথ্যসূত্ৰ

শ্ৰেণী:অভিনেত্ৰী
শ্ৰেণী:লেখিকা
শ্ৰেণী:সৌন্দৰ্য প্ৰতিযোগী
টমাচ আকুইনাচ

টমাচ আকুইনাচ (Thomas Aquinas) (১২২৫ চন চাৰা, ৰক্কাসেচ্চা, ইটালী – ৭ মাৰ্চ ১২৭৪, ফ’শাভানা, ইতালি) আছিল এজন ইটালীয় ডমিনিকান তাত্ত্বিক, দাৰ্শনিক আৰু মধ্যযুগীয় চোলাষ্টিক চিন্তাবিদ। তেওঁ 'Summa Theologiae' আৰু 'Summa Contra Gentiles' লিখি খ্ৰীষ্টান ধৰ্মতত্ত্বত বিষদ ও যুক্তিপূৰ্ণ পদ্ধতি স্থাপন কৰে।

জীৱন

তেওঁ ৰক্কাসেচ্চাৰ এটা সম্ভ্ৰান্ত তটাত জন্মগ্ৰহণ কৰে আৰু আগতে Benedictine মঠত শিক্ষালাভ কৰিলে। কৈশোৰতে তেওঁ ডমিনিকান ব্ৰাদাৰহুডত অন্তৰ্ভুক্ত হয়।

তাত্ত্বিক অৱদান

‘Summa Theologiae’য়ে ঈশ্বৰ, সৃষ্টি, মনুষ্য, খ্ৰীষ্ট, ছাকৰামেণ্ট আদিৰ ওপৰত এক সুসংগঠিত তত্ত্ব উপস্থাপন কৰে। এছাড়াও ‘পাঁচ পথ’যুক্ত অবস্থান (Five Ways) ঈশ্বৰ অস্তিত্বৰ যুক্তিপূৰ্ণ ব্যাখ্যা প্ৰদান কৰে।

প্ৰশংসা

কাঠলিক ধৰ্মালয়ে তেওঁক "Doctor of the Church" আৰু "Angelic Doctor" উপাধি প্ৰদান কৰে, আৰু তেওঁ থমিষ্টিক তত্ত্বৰ মুখ্য ব্যক্তি হিচাপে পৰিচিত।

তথ্যসূত্ৰ

শ্ৰেণী:দাৰ্শনিক
শ্ৰেণী:ব্যক্তি
মনালিচা বৰুৱা মেহতা

মনালিচা বৰুৱা মেহতা হৈছে অসমৰ এগৰাকী টেবুল টেনিছ খেলুৱৈ। ১৯৮৭ চনত এওঁ অৰ্জুন বঁটা লাভ কৰে। অৰ্জুন বঁটাৰে সন্মানিত তেখেত হৈছে দ্বিতীয় অসমীয়া আৰু প্ৰথম অসমীয়া মহিলা। এওঁ পূৰ্বৰ নেচনেল টেবুল টেনিছৰ বিজয়ী কমলেশ মেহতা ৰ লগত বিবাহ পাশত আবদ্ধ হয়।

তেখেতে ১২ বাৰ অসম ৰাজ্যিক চেম্পিয়ন খিতাপ দখল কৰিছিল। মনালিছাই ১৯৮৬ চনৰ ছিউল এছিয়ান গেমছত ভাৰতক প্ৰতিনিধিত্ব কৰিছিল।

তেখেতে গুৱাহাটীৰ ছেণ্ট মেৰীজ কনভেণ্ট স্কুল আৰু কটন কলেজৰ পৰা শিক্ষা গ্ৰহণ কৰিছিল। বৰ্তমান তেওঁ মুম্বাই নিবাসী আৰু অইল ইণ্ডিয়াত কৰ্মৰত এগৰাকী বিষয়া।

তথ্য সংগ্ৰহ

শ্ৰেণী:অসমৰ ব্যক্তি
শ্ৰেণী:অসমীয়া ক্ৰীড়াবিদ‎
শ্ৰেণী:অৰ্জুন বঁটা বিজয়ী
শ্ৰেণী:ভাৰতৰ টেবুল টেনিছ খেলুৱৈ
কিষ্কিন্ধা

কিষ্কিন্ধা হৈছে সংস্কৃত মহাকাব্য ৰামায়ণত বালিৰ সৰু ভায়েক বান্দৰ ৰজা সুগ্ৰীৱৰ ৰাজ্য। ভাৰতৰ ঐতিহাসিক বিৱৰণ অনুসৰি, এই ৰাজ্যত সুগ্ৰীৱে তেওঁৰ বন্ধু হনুমানৰ সহায়ত শাসন কৰিছিল। এই ৰাজ্যখন কৰ্ণাটকৰ বৰ্তমানৰ বিজয়নগৰ জিলাৰ হাম্পিৰ ওচৰত তুঙ্গভদ্ৰা নদীৰ (তেতিয়া পাম্পা সৰস নামেৰে জনাজাত) চাৰিওফালৰ অঞ্চল বুলি চিনাক্ত কৰা হৈছে। ঋষিমুখ নামেৰে জনাজাত নদীৰ ওচৰৰ পৰ্বত আৰু সুগ্ৰীৱে তেওঁৰ নিৰ্বাসনৰ সময়ত হনুমানৰ সৈতে বাস কৰা পৰ্বতে একে নাম বহন কৰে। ত্ৰেতা যুগৰ সময়ত, গোটেই অঞ্চলটো ঘন দণ্ডকা বনাঞ্চলৰ ভিতৰত আছিল, যি বিন্ধ্য ৰেঞ্জৰ পৰা দক্ষিণ ভাৰতীয় উপদ্বীপলৈকে বিস্তৃত আছিল। সেয়েহে, এই ৰাজ্যখন বান্দৰ সকলৰ বুলি গণ্য কৰা হৈছিল। মহাকাব্য মহাভাৰতৰ মতে, দ্বাপৰ যুগৰ সময়ত, পাণ্ডৱ সহদেৱে যুধিষ্ঠিৰৰ ৰাজসুয় যজ্ঞৰ সামৰিক অভিযানৰ সময়ত এই ৰাজ্য ভ্ৰমণ কৰিবলৈ আহিছিল বুলি কোৱা হয়।

ৰামায়ণত কিষ্কিন্ধা

বান্দৰৰ ৰজা বালিক ৰামৰ দ্বাৰা হত্যা কৰাৰ পিছত, ৰজাৰ সৰু ভায়েক সুগ্ৰীৱে কিষ্কিন্ধা পুনৰ দখল কৰে। ইয়াৰ পূৰ্বে ৰামে সুন্দৰ মাল্যাৱত পৰ্বতমালাত (অন্ধ্ৰ প্ৰদেশ আৰু তামিলনাডুৰ এটা পৰ্বতমালা) বাস কৰিছিল, যাক সুগ্ৰীৱে সকলো সময়তে পূজা কৰিছিল। সুগ্ৰীৱক বন-ৰাজ্য কিষ্কিন্ধাৰ শাসক আৰু বান্দৰৰ ৰজা হিচাপে উল্লেখ কৰা হৈছে। বান্দৰ সৈন্য, ভালুক আদি তেওঁৰ আনুগত্য আছিল। লংকা বিজয়ৰ পিছত ৰাম পুনৰ কিষ্কিন্ধালৈ উভতি আহে আৰু বালি পুত্ৰ অংগদক কিষ্কিন্ধাৰ কোঁৱৰ ঘোষণা কৰে।

তথ্যউৎস

Sister Nivedita & Ananda K.Coomaraswamy: Myths and Legends of the Hindus and Bhuddhists, Kolkata, 2001
Dowson's Classical Dictionary of Hindu mythology
Mahabharata of Krishna Dwaipayana Vyasa, translated to English by Kisari Mohan Ganguli
Ramayana of Valmiki

বাহ্যিক সংযোগ

Kishkinda: Literature and Archaeology
Complete Ramacharitamanas text

শ্ৰেণী:ৰামায়ণৰ স্থানসমূহ